ພິທີເປີດນຳໃຊ້ສຳນັກງານຄະນະກຳມະການຮ່ວມມືລາວ-ຫວຽດນາມຫຼັງໃໝ່ ທີ່ຕັ້ງຢູ່ດ້ານຫຼັງສຳນັກງານກະຊວງແຜນການ ແລະ ການລົງທຶນ ຈັດຂຶ້ນວັນທີ 9 ກັນຍາ 2019 ມີທ່ານ ສຸພັນ ແກ້ວມີໄຊ ລັດຖະມົນຕີກະຊວງແຜນການ ແລະ ການລົງທຶນ ປະທານຄະນະກຳມະການຮ່ວມມືລາວ-ຫວຽດນາມ ທ່ານ ຫງວຽນ ວັນຈຸງ ຮອງລັດຖະມົນຕີກະຊວງແຜນການ ແລະ ການລົງທຶນ ຮອງປະທານຄະນະກຳມະການຮ່ວມມືຫວຽດນາມ-ລາວ ທ່ານ ຫງວຽນ ແທ້ງ ຕຸ່ງ ເອກອັກຄະລັດຖະທູດຫວຽດນາມ ປະຈຳລາວ ແລະ ພາກສ່ວນກ່ຽວຂ້ອງເຂົ້າຮ່ວມ.
ໂຄງການກໍ່ສ້າງສຳນັກງານຄະນະກຳມະການຮ່ວມມືລາວ-ຫວຽດນາມ ມີມູນຄ່າ 60,85 ຕື້ດົງ ຫຼື ປະມານ 23 ຕື້ກີບ ໃນນັ້ນ ມີທຶນຊ່ວຍເຫຼືອລ້າຂອງລັດຖະບານຫວຽດນາມ 56,40 ຕື້ດົງ ຫຼື ປະມານ 21 ຕື້ກີບ ແລະ ທຶນສົມທົບລັດຖະບານລາວປະມານ 1,6 ຕື້ກີບ ໂຄງການໄດ້ເລີ່ມກໍ່ສ້າງໃນວັນທີ 22 ມິຖຸນາ 2018 ແລະ ສຳເລັດໃນເດືອນສິງຫາ 2019 ເຊິ່ງອາຄານ 4 ຊັ້ນ ເພື່ອອຳນວຍຄວາມສະດວກການເຮັດວຽກຂອງຄະນະກຳມະການຮ່ວມມື ລາວ-ຫວຽດນາມ.
ໂອກາດນີ້ ຕາງໜ້າຄະນະກຳມະການຮ່ວມມືຫວຽດນາມ-ລາວ ກະຊວງແຜນການ ແລະ ການລົງທຶນຫວຽດນາມ ຍັງໄດ້ມອບເງິນຊ່ວຍເຫຼືອບັນເທົາທຸກຜູ້ປະສົບໄພພິບັດທຳມະຊາດນ້ຳຖ້ວມຢູ່ບັນດາແຂວງພາກກາງ ແລະ ພາກໃຕ້ຂອງລາວ 10.000 ໂດລາສະຫະລັດ ຫຼື ປະມານ 87,6 ລ້ານກີບຕື່ມອີກ ເປັນການປະກອບສ່ວນແບ່ງເບົາຂອງລັດຖະບານລາວ.